آوروپا پارلامئنتینه عضو اؤلکه‌لر سعودیه عربیستانی باشدا اولماقلا اورتا دوغوداکی توققوشما‌لارین اولدوغو بؤلگه‌لره سلاح تحریمی و سلاح ساتیش‌لارینا جدی نظارت اوچون چاغیریش ائدیب.
فرانسانین استراسبورگ شهرینده داوام ائدن آوروپا پارلامئنتی‌نین عمومی ایجلاسیندا بیرلشمیش سول قروپون (GUE/NGL) آلمان عضوو سابینه لؤسینگین حاضیرلادیغی راپور و موضوع  ایله علاقه‌لی قرار لاییحه‌سی موذاکیره ائدیله‌رک سسه قویولوب.
قرارین لئهینه 427، علیهینه ایسه 150 سس وئریلیب. 97 عضو ایسه بی طرف قالیب. قراردا عضو اؤلکه‌لرین سلاح صادراتیندا داها چوخ شفاف‌لیق و قایدا‌لارین پوزولماسی قارشی‌سیندا تحریم مخانیزمی‌نین ایشه سالینماسی‌نین واجیب‌لیگی وورغولانیب. قراردا همچنین آوروپا بیرلیگینه عضو اؤلکه‌لردن صادر ائدیلن سلاح‌لارین یمن‌-ده کی  توققوشما‌لاری آرتیردیغی و همین سببدن سعودیه عربیستانی‌نین باشدا اولدوغو کوالیسیونا تحریم تطبیق ائدیلمه‌سی اوچون چاغیریش ائدیلیب.
قراردا او دا قئید اولونوب کی، آوروپا بیرلیگی اؤلکه‌لری‌نین سلاح صادراتینی نیظاملایان قایدا‌لارا جدی نظارتی تامین ائده‌جک تأثیرلی بیر مخانیزمه احتیاج وار. عضو اؤلکه‌لر بو اساس‌لاری سیستم‌لی شکیلده پوزور.
آوروپا پارلامئنتینه عضو اؤلکه‌لر آلمانیا و هولند-ین سعودیه عربیستانینا سلاح تحریمی تطبیق ائدیلمه‌سینه دایر قراری‌نین ممنونیتله قارشیلاندیغینی بیل‌دیره‌رک، بوتون عضو اؤلکه‌لری کوالیسیون عضو‌لرینه همین شکیلده تحریم  تطبیق ائتمه‌یه چاغیردی.
قئید ائدک کی، آوروپا سلاح ساتیشی سیاهی‌سیندا امریکادان سونرا ایکینجی یئرده‌دیر.
دونیا‌داکی سلاح‌لارین 27-ی فایزینی اوره تیب ساتان آوروپا بیرلیگی بو ساتیشین 40،5 فایزینی اورتا دوغو و قوزیی افریقایا ساتیر.
سلاح صادراتینا دایر راپوردا بو ساتیش‌لارین 57،9 میلیارد یورو اولان بؤیوک بیر حیسه‌سی‌نین سعودیه عربیستانی، میصر و بیرلشمیش عرب امیرلیک‌لرینه رئاللاشدیغی بیلدیریلیب.
